DA Den Europæiske Unions Tidende CE 84/409

(2004/C 84 E/0476)

SKRIFTLIG FORESPØRGSEL E-0471/04

af Toine Manders (ELDR) til Kommissionen

(23. februar 2004)

Om: Misbrug af det europæiske parkeringskort til handicappede

I mange europæiske kommuner er handicappede via parkeringskortet til handicappede fritaget for at betale parkeringspenge (formelt: parkeringafgift). Ved indførelsen af den europæiske model med parkeringskort til handicappede er det ikke længere tilladt at trykke det tilsvarende bilregistreringsnummer på kortet med den begrundelse, at parkeringskortet til handicappede skal kunne bruges af og for handicappede i størst mulig omfang.

I kommuner med høje parkeringsafgifter er det derfor interessant også for ikke-handicappede at være i besiddelse af et europæisk parkeringskort til handicappede (uden registreringsnummer), fordi det herved er muligt at opnå betydelige besparelser i parkeringspenge.

I praksis misbruges dette system da også i stor målestok, og kortenen stjæles i massivt omfang fra invalidebiler. Formodningen om, at der sker misbrug med det europæiske parkeringskort for handicappede, underbygges måske af en annonce i det nederlandske dagblad »De Telegraaf« af 27. september 2003, hvori et stjålet kort udbydes til salg. Det er næsten umuligt via de nuværende computersystemer at etablere den ønskede forbindelse mellem brugen af kort efter indgivelse af tyverianmeldelse og registrering af stjålne kort. Den tilsigtede positive effekt med de europæiske parkeringskort til handicappede, nemlig at hjælpe handicappede, får således lige den stik modsatte virkning.

1. Har Kommissionen kendskab til denne problematik?

2. Agter Kommissionen for at imødegå misbrug at give tilladelse til, at bilregistreringsnummeret for føreren af køretøjet ejer trykkes på hvert europæisk parkeringskort til handicappede, medmindre indehaveren af parkeringskortet udtrykkeligt nægter dette (f.eks. i tilfælde af en handicappet passager, som er tvunget til at benytte flere køretøjer)? I benægtende fald hvorfor ikke?

3. Er Kommissionen rede til, såfremt ovennævnte forslag afvises, at undersøge alternativer? Og i bekræftende falde hvilke?

Svar afgivet på Kommissionens vegne af Stavros Dimas

(2. april 2004)

Rådet henstiller i sin henstilling 98/376/EF af 4. juni 1998 om parkeringskort for mennesker med handicap (1), at medlemsstaterne indfører et parkeringskort for handicappede, som får kortene udstedt efter de gældende nationale regler, og at kortet er udformet i overensstemmelse med en ensartet fællesskabs-model.

I henhold til henstillingen skal medlemsstaterne gensidigt anerkende hinandens parkeringskort, som udformes efter en fællesskabsmodel, således at kortets indehaver kan udnytte de parkeringsfaciliteter, den pågældende får adgang til med kortet, i den medlemsstat, vedkommende befinder sig i.

I overensstemmelse med subsidiaritetsprincippet kan Kommissionen ikke gribe ind i de nationale lovgivninger. Det påhviler derfor medlemsstaterne at sikre en gensidig anerkendelse af parkeringskortene i respekt for hver medlemsstats nationale, regionale eller lokale lovgivning (færdselslov og gennemførelsesbestemmelser).

Kommissionen er ikke blevet direkte informeret om de forhold, det ærede medlem nævner, men har dog kendskab til, hvordan situationen har udviklet sig (tyveri og salg af stjålne parkeringskort) i adskillige medlemsstater.

Den vil derfor inden længe drøfte disse problemer (overvågningsaktiviteter, også i lyset af udvidelsesprocessen) med højtstående repræsentanter for medlemsstaterne, der deltager i møderne i den rådgivende arbejdsgruppe (High Level Group on Disability Matters), som bistår Kommissionen med handicapspørgsmål.

(1) EFT L 167 af 12.6.1998.